ועדת הכספים, כנסת 17, פרוטוקול מספר 101, 2006-08-14 11:00

יעקב ליצמן: אני פותח את הישיבה.

יעקב ליצמן: אנחנו דנים היום על ההשלכות הכספיות בגין המצב הביטחוני.

יעקב ליצמן: זו ישיבת מעקב.

יעקב ליצמן: אמרתי שנקיים ישיבה כזאת אחרי כלל ההחלטות לגבי מה שאישרנו בשבוע שעבר.

יעקב ליצמן: הוספתי סעיף נוסף על סדר היום, במה שלא דנו עד הרגע הזה בנושא של מוסדות חינוך.

יעקב ליצמן: אנחנו מתקרבים לפתיחת שנת הלימודים ובסך הכל, עד רגע זה, לא דנו בנושא ולכן,מאוד חשוב שהוועדה תדון על הנושא של מצב החינוך.

יעקב ליצמן: לגבי העברות תקציביות נדון רק מחר, חוץ מהעברה אחת שבה אמורים להגיע 100 מיליון שקל עבור המאבק בתאונות דרכים ואת זה נעביר היום.

יעקב ליצמן: אני מחכה שזה יגיע.

יעקב ליצמן: כל השאר נדחה למחר.

יעקב ליצמן: היה בג"ץ השבוע ואת כל הפרטים אבקש לשמוע מהיועצת המשפטית של הוועדה וגם מהאגף המשפטי של הכנסת, שממונה על בג"ץ, לפרט ולעדכן את חברי הוועדה לגבי מה שהיה בדיון.

יעקב ליצמן: בבקשה שגית ואחר כך רוקסנה.

שגית אפיק: הנחנו לפניכם איזה שהוא מסמך שמרכז פניות הציבור לגבי התקנות וגם עדכון קצר לגבי ההליך שמתנהל בבג"ץ.

שגית אפיק: בשבוע שעבר הוגשו נגד הממשלה ונגד ועדת הכספים שתי עתירות לגבי תקנות מס רכוש שהעברתם כאן.

שגית אפיק: תקנות הוראת שעה לגבי חודש יולי.

שגית אפיק: עיקרי הטענות של העותרים נוגעות באפליה בין ישובים שונים לגבי הפיצוי בשל הנזק העקיף.

שגית אפיק: אפליה בין המסלולים השונים שניתנו בתקנות כך שלמי שמוגדר כישוב ספר נותר המסלול הישיר שקיים בהסדר הקבע בתקנות מס רכוש, לעומת ייתר הישובים הנפגשים בצפון.

שגית אפיק: העותרים ביקשו להחיל דין שווה על כל הישובים שנפגעו כתוצאה מהמלחמה הזאת.

שגית אפיק: טענה נוספת שעלתה בדיון היא מרכיבי הפיצוי.

שגית אפיק: מרכיבי הפיצוי, ככל שהם נוגעים לתקנות לעניין תעשיה, מסחר ושירותים, מתייחסים למרכיב של היעדרות עובדים מהעבודה.

שגית אפיק: העותרים טוענים שכתוצאה מההתחשבות היתרה במרכיב הזה נוצרת פגיעה במעסיקים בעלי מספר מצומצם של עובדים ובמעסיקים שהעובדים שלהם התייצבו לעבודה ונגרם להם, בכל זאת, הפסד בשל המצב הביטחוני.

שגית אפיק: בנוגע לזה, בעתירה ביקשו לשנות את נוסחת החישוב או להוסיף נוסחה נוספת שלא מתחשבת במרכיב של היעדרות עובדים.

שגית אפיק: העתירה השנייה שהוגשה לבג"ץ נוגעת באפליה בין מגזר המסעדות למגזר המלונאות.

שגית אפיק: טוענות מסעדות שונות שהן נסמכות בעיקר על ענף התיירות בעוד שההסדר שנקבע לגבי המסעדות הוא ההסדר של המסחר והשירותים, התקנות הראשונות שאישרתם, לעומת הנוסחה האחרת שמתבססת על פדיון, שנקבעה בתקנות החדשות שמתייחסות לחקלאות ותיירות.

שגית אפיק: המסעדות מבקשות שלפחות לגבי חלקן יושווה מצבן למצבם של חדרי האירוח והמלונות.

שגית אפיק: בדיון שהתקיים בג"ץ דרש מהממשלה להביא בפניו נתונים כלכליים ואחרים, שיסבירו את העמדה שלהם כפי שהובאה בפני בג"ץ באמצעות התקנות.

שגית אפיק: במהלך הדיון עלה גם עניין נוסף שמתייחס לחתימה על טופס שמביא לכך שמי שחותם עליו, לכאורה, מוותר על זכויותיו ועל האופציה שלו להמשיך ולתבוע את הנזק הממשי שנגרם לו.

שגית אפיק: הממשלה הצהירה בבג"ץ שלא יהיה בהגשת תביעה בהתאם לתקנות ובחתימה על טופס כזה כדי לגרוע מזכויות שיהיו למגישי התביעה של כל החלטה מאוחרת שתתקבל בבג"ץ וזאת גם היתה ההחלטה של בית המשפט.

ניסן סלומינסקי: זאת אומרת שהוא יכול לבחור במסלול אחד ואחר כך להשלים במסלול שני?

שגית אפיק: לא, כרגע ההחלטה של בית המשפט היא שמי שפועל כרגע על פי התקנות ומגיש תביעה במידה ובג"ץ יכפה על הממשלה להביא הסדר טוב יותר, יהיה רשאי לקבל את ההשלמה על פי ההסדר הטוב יותר שיתקבל, במידה ויתקבל.

ניסן סלומינסקי: אבל אם הוא הלך במסלול אחד הוא לא יכול בהמשך לעבור למסלול אחר.

שגית אפיק: כרגע, לפי התקנות, לא.

שגית אפיק: לא הוצא צו על תנאי - -

יעקב ליצמן: בג"ץ לא הוציא שום צו.

יעקב ליצמן: הוא ביקש עדכון בעוד כמה ימים כדי לשמוע כל מיני נתונים של משרד האוצר.

שגית אפיק: הוא ביקש עדכון וגם קיבל את הצהרת הממשלה שבמידה ויהיה.

שגית אפיק: ..

רוקסנה שרמן-למדן: חשוב שתדעו לקראת הדיון היום, שבית המשפט שמע באריכות את הטיעונים של העותרים.

רוקסנה שרמן-למדן: הטענות התרכזו בסוגיית אי השוויון שנוצרה בין ישובי הספר לבין הישובים האחרים שסבלו מהמלחמה.

רוקסנה שרמן-למדן: בית המשפט רצה לדעת מהממשלה תשובות לעניין חוסר השוויון הזה, כשבע

רוקסנה שרמן-למדן: צם נראה היה שהוא לא קיבל את הטענה שיש סדרי עדיפויות תקציביים.

רוקסנה שרמן-למדן: זאת אומרת, הם ניסו לברר מדוע אי אפשר להגיע להסדר שבו יתנו לכולם מקדמות בלי להעריך מראש.

רוקסנה שרמן-למדן: טענת הממשלה היתה שמכיוון שאי אפשר להעריך מראש את הנזקים, אי אפשר להגיע להסדר שוויוני לכולם ולכן, הם ביקשו לדעת מדוע אי אפשר לשלם מקדמות לכולם על מנת שבתום המלחמה יוערכו הנזקים באופן סופי ואז, ניתן יהיה להציע הסדר שוויוני גם לעסקים בישובי הספר ולעסקים בישובים האחרים.

יעקב ליצמן: בג"ץ לא הוציא צו על תנאי?

רוקסנה שרמן-למדן: הוא לא הוציא צו על תנאי אבל צריך לציין שהצו שהוצא להמצאת נתונים, השופטות הדגישו שזה בעצם תחליף לצו על תנאי.

רוקסנה שרמן-למדן: הן אמרו את זה במפורש.

ג'קי מצא: איפה הן אמרו את זה?

ג'קי מצא: מתי?

ג'קי מצא: בזמן שאני ואת היינו?

רוקסנה שרמן-למדן: כן, הן אמרו את זה בדיון.

רוקסנה שרמן-למדן: זה מה שהשופטת חיות אמרה.

ראובן ריבלין: ברור שהם לא דחו את הבקשה.

ראובן ריבלין: הם דחו את המשך הדיון וזה דבר של ביניים, בין אי מתן צו ובין דחיית צו - -

יעקב ליצמן: אני מבקש לשמוע רק מה שנוגע לועדת הכספים.

שגית אפיק: אנחנו באמת נתבקשנו להמשיך ולדווח לבג"ץ על המשך עבודתה של הוועדה.

שגית אפיק: הן על הפיקוח והן על עבודת הממשלה וגם על המשך הביצוע של התקנות לחודש אוגוסט.

ראובן ריבלין: לא הבנתי.

ראובן ריבלין: האם בית המשפט דרש?

ראובן ריבלין: הוא עושה מעקב עלינו?

חיים אורון: תשאיר את הדיון הזה לפעם אחרת.

שגית אפיק: לא, הדיון הזה נקבע עוד לפני הבג"ץ

ראובן ריבלין: תפקיד ועדת הכספים בעניין זה הוא לאשר או לדחות את בקשות הממשלה ולאחר קבלתן לעקוב אחר ביצוען.

ראובן ריבלין: הבעיה היא לא עיכוב ביצוע, אדוני היושב ראש, הבעיה היא עצם התקנות.

יעקב ליצמן: חבר הכנסת ריבלין, עוד מעט אתן לך רשות דיבור.

ראובן ריבלין: אני שומר עליך, אדוני היושב ראש, לא רק בתור העוזר שלך כי מה שאמרו כאן הוא דבר שלא יכול להיות מדויק על ידי בית המשפט משום שאנחנו יכולים לאשר או לא לאשר את התקנות.

ראובן ריבלין: עיקר העתירה היתה נגד מהותן של התקנות ולא ביצוען.

ראובן ריבלין: ביצוען זה דבר נוסף, לראות איך הדבר הלכה למעשה מתבצע בשטח.

ראובן ריבלין: האם זה נותן או לא נותן תשובות.

ניסן סלומינסקי: אם אתה חושב שיש אפליה, בכוחך לא לאפשר את זה.

יעקב ליצמן: מה שלא מודגש כאן הוא דבר אחד: כל מה שדיברנו נגע ליולי בלבד.

יעקב ליצמן: עכשיו מתחיל הדיון.

יעקב ליצמן: יש חודש חדש, אנחנו באמצע חודש אוגוסט ואנחנו צריכים לראות מה קורה.

יעקב ליצמן: יש דברים שלא ניתנו ביולי כשדיברנו, אז נראה אם אפשר לשפר או לא.

יעקב ליצמן: אנחנו נתחיל בדיון הזה.

יעקב ליצמן: אני רוצה לעשות סבב.

יעקב ליצמן: נתחיל עם רשות המסים, ג'קי מצא, שהוא העיקר שנוטל במשא הפיצויים - -

שלי יחימוביץ': אדוני, מה מהות הדיון הזה?

שלי יחימוביץ': אנחנו אמורים להחליט משהו בסופו או רק לשמוע?

יעקב ליצמן: לשמוע ולהעיר ואחר כך לראות מה אנחנו רוצים לבקש מהאוצר, לתקן או משהו כזה.

יעקב ליצמן: זה הכל ביחד.

שלי יחימוביץ': לתקן את ההסכם שהושג?

יעקב ליצמן: אנחנו מדברים על אוגוסט.

יעקב ליצמן: עבר חודש יולי, היה.

יעקב ליצמן: יכול להיות שיש דברים שאפשר להכניס באוגוסט.

יעקב ליצמן: בואו נשמע ונראה במהלך הדיון.

יעקב ליצמן: לאורה שהוחלט אני רוצה לראות איך מתקדמים הדברים ואם יש בעיות איפה הבעיות.

יעקב ליצמן: ברור לכם שמהדיון העקרוני שהיה לנו והצבענו בעד ונגד, זה לא שום דבר.

אבשלום וילן: יש לי הצעה פרקטית, לאמץ את סעיף ההמלצות של עורכת הדין שגית.

אבשלום וילן: סעיפים ד' ו-ה'.

יעקב ליצמן: לא הבנתי בדיוק מה ההמלצות שלה.

יעקב ליצמן: אתה מדבר על המכתב שלה?

אבשלום וילן: את האופציות לתיקון.

אבשלום וילן: סעיף ד'.

אבשלום וילן: בואו נתחיל לדון עליהם.

יעקב ליצמן: אני רוצה לשמוע כרגע את מנהל רשות המסים, ג'קי מצא.

ג'קי מצא: בוקר טוב לכולם.

ג'קי מצא: כפי שהבנתי, המטרה היא לתת דוח מצב סטטוס איפה הדברים נמצאים בשני מישורים: האחד, בתחום הנזקים הישירים והשני בתחום הנזקים העקיפים.

ג'קי מצא: בתחום הנזקים הישירים, שזו פגיעה בתכולת הדירות ובמבנים ובכלי הרכב, מטעים וכדומה.

ג'קי מצא: נכון להבוקר הוגשו 8010 מקרים, מתוכם 6000 מבנים, 1700 כלי רכב ו-300 אחרים.

ג'קי מצא: אנחנו מעריכים שהכמות הזאת תוכפל מיד עם חזרתם של התושבים לאזור הצפון, כך שאנחנו מעריכים שיהיה סדר גודל של 15,16 אלף מקרים.

ג'קי מצא: מתוך 8000 המקרים הללו, בלמעלה משני שליש מהמקרים שמאי כבר היה במקום.

ג'קי מצא: צריך לזכור שקורות שתי פעולות: האחת - כשהשמאי פוקד את המקום יחד עם אנשי מס רכוש.

ג'קי מצא: השמאי הוא מועסק חיצוני, הוא לא עובד שלנו, כדי להיות אובייקטיבי בהערכת השווי.

ג'קי מצא: היה שמאי, חזר למשרד והוא יושב כדי לעשות את הערכת השמאות ואמור להחזיר את זה בימים הקרובים לאותם דיירים.

ג'קי מצא: אנחנו מעריכים שבשבוע שבועיים הקרובים הכמות המשמעותית תרד מבחינת הפיצויים שישולמו.

ג'קי מצא: היא תרד במובן הזה שהרבה מאוד תיקים יסגרו בגלל העובדה שחלק מהדירות שנפגעו, גם אם הגישו את התביעה לא נמצאו כדי שהשמאי יוכל לחזור אליהם כדי לתאם את המחירים ולסכם את הסכומים.

ג'קי מצא: הרבה מאוד מהתיקים טרם נסגרו.

ג'קי מצא: אנחנו מעריכים שבשבוע שבועיים הקרובים, מי עם החזרה לשגרה, מצד אחד, הרבה מאוד תיקים יסגרו עם הנזקים היחסית קטנים, להבדיל מהפגיעות הישירות ומצד שני, כמות גדולה מאוד של תיקים תיפתח לאור החזרה של התושבים.

ג'קי מצא: הבוקר הוצאנו פקודת מבצע שכוללת גיוס של 200 עובדים, שבמהלך השבוע יגויסו לטובת הפרויקט הזה.

ג'קי מצא: אנחנו מקימים 7 מוקדים שחלקם מתבססים על המוקדים שהיו קיימים בתוך ימי הלוחמה אבל אין ספק שעכשיו אנחנו מתגברים באופן משמעותי את המוקדים וגם הקמנו מוקדים חדשים בחיפה, נהריה, עכו, צפת, קרית-שמונה, נצרת וטבריה.

ג'קי מצא: שני מוקדים נוספים יוקמו במהלך השבוע הקרוב כך שבסופו של דבר אנחנו חושבים שיחד עם ה-200 עובדים הללו, וככל שנצטרך עוד נגייס עוד, הטיפול יעשה.

ג'קי מצא: המנהלת הזאת הוקמה למשך 3 חודשים.

ג'קי מצא: אני רוצה שנבין את הכמויות: היום כשאנחנו מדברים על 8000 מקרים, נניח שהכמות לא תוכפל אלא תישאר בדיוק כמו שהיא היום, צריך להבין את סדרי הגודל.

ג'קי מצא: ב"ענבי זעם" וב"דין וחשבון" ביחד לא הגענו לכמות הזאת.

אבשלום וילן: כמה היה אז?

ג'קי מצא: פחות בשני שליש בערך.

ג'קי מצא: רק עם 2% מהמקרים מתוך ה-8000, אני לא מדבר על ה-16 אלף מקרים כשהם יחזרו לבתים, מתוך התביעות שכבר הוגשו יהיו לא שבעי רצון, אנחנו מדברים במאות.

ג'קי מצא: צריך לקחת את הדברים באורך רוח.

ג'קי מצא: גם אנחנו מנסים לגלות כמה שיותר פתיחות וכמה שיותר רוחב לב.

ג'קי מצא: כך מונחים השמאים וכך מונחים העובדים אבל בסופו של דבר מדובר במאות מקרים.

ג'קי מצא: גם אם האג'נדה המרכזית היא להיות כמה שיותר ליבראלים ורחבים, כשמדברים על 2% מתוך 8000 מהמקרים זה רק 160 מקרים.

ג'קי מצא: רק 2% מהקרים שלא יהיו שבעי רצון, זה רק 160 מקרים.

ג'קי מצא: זה רק 160 משפחות שמסתובבות עם המון תסכול.

ג'קי מצא: אני מבקש מכל החברים הנכבדים פה לגלות גם כלפי רשות המסים את הסבלנות הנדרשת.

ג'קי מצא: אנחנו עושים את הכל ועשינו את זה עד היום גם בכמויות ובדינמיקה ובאווירה שאנחנו מובילים אבל צריך לזכור שלא מדובר ב-100,200 מקרים אלא ב-8000 מקרים ואנחנו מצפים שתוך שבועיים יהיו 16 אלף מקרים.

שלי יחימוביץ': אולי אתה יכול לשתף אותנו בדינמיקה של זה?

שלי יחימוביץ': למשל אדם שנמצא עכשיו באזור המרכז והבית שלו נפגע ועומד הרוס.

שלי יחימוביץ': היום פגשתי משפחה כזאת מקרית שמונה.

שלי יחימוביץ': מה קורה?

שלי יחימוביץ': איך זה מתנהל?

שלי יחימוביץ': מה המכניקה של זה?

ג'קי מצא: בכל הרשויות המקומיות מכירים אותנו ואת המוקדים שהקמנו ואת מספרי הטלפון.

ג'קי מצא: פרסמנו את מספרי הטלפון של המוקדים בכל העיתונות ובכל יום, יומיים מתפרסמים הטלפונים של המוקדים.

ג'קי מצא: הדינמיקה היא כזאת שהאזרח שנפגע מרים טלפון וברוב המקרים, עוד לפני שהוא הרים טלפון היינו בשטח יחד עם השמאי והטפסים.

ג'קי מצא: חילקנו את הטפסים, השמאי בא למחרת - -

שלי יחימוביץ': אתם מגיעים לפני שהוא מודיע לכם?

ג'קי מצא: כן.

ג'קי מצא: בתוך ימי הלוחמה הגענו.

ג'קי מצא: חלק מהמוקדים ישבו בתוך העירייה ויצאנו עם אנשי מד"א והמשטרה, אולי מאוחר יותר בחצי שעה והתחלנו לחלק טפסים ולהסביר כיצד למלא אותם.

ג'קי מצא: בחלק מהמקרים האזרח ממלא באותו אירוע ובחלק מהמקרים אנחנו נותנים לו את הזמן והוא יכול לבחור ולמלא את הטופס יום יומיים לאחר מכן ולפקסס לנו את זה.

ג'קי מצא: בשלב הזה עומדות בפני אותו אזרח שתי אפשרויות: האחת, שהוא אומר: אני רוצה לשקם באופן עצמאי.

ג'קי מצא: אני אפנה לקבלן, לזגג לשיפוצניק שאני בוחר ואביא ממנו הצעת מחיר.

ג'קי מצא: במקביל, השמאי הולך למשרד ומבצע מבחינתו הערכת מחיר מטעם רשות המסים.

ג'קי מצא: שתי הערכות המחיר נפגשות יחד.

ג'קי מצא: ברוב המקרים אם הסטייה קלה או לא משמעותית הדברים מסוכמים ואז אומרים ללקוח: אם הפגיעה קלה, בא תחתום על טופס הסיכום בינינו.

ג'קי מצא: הוא חותם על הטופס ואז מבוצעת העברה בנקאית.

ג'קי מצא: אפשרות אחרת, מקום שאנחנו מזהים פגיעה ישירה בבניין ואנחנו לא רוצים לתת לדיירים באותו בניין להתברבר ביניהם או מצב שחלילה המשפחה נפגעת או שמדובר בעולים חדשים או אנשים מבוגרים שלא יכולים להרים את הפרוייקט הזה ולבצע את השיפוץ באופן עצמאי, חברנו עם 4 חברות משקמות: עמידר, עמיגור, שקמונה ונוה נוף ואז בפני אותו אזרח יש את האפשרות לומר: אני לא רוצה להתעסק עם הקבלן, קחו, תשפצו וזה מה שאנחנו עושים.

ג'קי מצא: עד סכום של 5000 שקל, וזה הרבה מאוד מהנזקים, כי זה זגוגית או דלת או קיר, לא צריך שמאי.

ג'קי מצא: הוא פונה אלינו וברוב המקרים במקום מאשרים את התשלום ואז זה מתבצע באופן הרבה יותר מהיר.

ג'קי מצא: משפחות שבתיהם נפגעו שוכנו על ידינו בבתי מלון.

ג'קי מצא: נכון לאתמול יש 520 אזרחים, כ-140 או 150 משפחות משוכנות.

ג'קי מצא: היום אנחנו צופים שהם ימשיכו להיות משוכנות בבתי מלון במשך החודש הקרוב על פי בחירתן.

ג'קי מצא: אם הם בחרו באזור הצפון זה בחוף התמרים ובאזור המרכז ברמת גן, בתל אביב, ירושלים ובאילת.

ג'קי מצא: על פי הניתוח שעשינו, אנחנו מעריכים שמרביתן עם ילדים כך שעד ה-1 בספטמבר הם ירצו לחזור למקום המגורים שלהם.

ג'קי מצא: אתם מבינים שזה לא תמיד נוח לשהות בבית מלון באופן קבוע.

ג'קי מצא: אנחנו מאפשרים להם לשכור דירות עד 600 דולר דירה, ככל שמדובר במשפחה בגודל סטנדרטי.

ג'קי מצא: הם יוכלו לבחור דירה ולהשתכן בה.

ג'קי מצא: בימים האחרונים אנחנו מנסים לחבור לקיבוצים ולזהות דירות פנויות, שאפשר לשכור לתקופה של 6 חודשים או לתקופה אחרת.

ג'קי מצא: הדינמיקה בדרך כלל תהיה מצד הדיירים עצמם שלא מרגישים בנוח לשהות בבית מלון לאורך זמן.

ג'קי מצא: זה יקר, למרות שאנחנו ממנים את השהיה והארוחות, צריכים להבין שיש עוד הוצאות נלוות שלא נמצאות בתוך דירה.

ראובן ריבלין: מי קובע אם הדירה ראויה למגורים אחרי פגיעה או לא?

ראובן ריבלין: אם עפו כל החלונות והדירה פרוצה והשמאי אומר שהיא ראויה למגורים, מי הסמכות שקובעת את זה?

ג'קי מצא: בדוגמה שלך אני לא מניח ששמאי יקבע כך.

ג'קי מצא: מדברים על שיקול דעת סביר והגיוני.

יעקב ליצמן: אם בינתיים רוקנו לו את הדירה?

ג'קי מצא: מהלך נוסף שעשינו: אפשרנו לכל העיריות לשכור שומרים מתוך חברות השמירה שהן נוהגות לחבור איתן בדרך של שגרה ואנחנו מממנים גם את השמירה על אותן דירות שנפגעו.

אבשלום וילן: אני מכיר דירה בנהריה שהשומר היה הבוזז הראשי.

יעקב ליצמן: בדרך כלל השומרים הגיעו אחרי שרוקנו את הדירות.

יעקב ליצמן: ..

ג'קי מצא: לא הגיעו אלינו קולות של אנשים - -

ראובן ריבלין: הם יגיעו.

ראובן ריבלין: אני לא רוצה להעלות רעיונות לאנשים.

יעקב ליצמן: על ביזה יש הרבה תלונות והמשטרה מודעת לזה.

אבשלום וילן: שמעתי שהשומרים מגנים וזה עובד, פרט למקרה הזה שאמרתי.

ניסן סלומינסקי: מה קורה למי שנמצא במרכז והדירה שלו נפגעה?

ניסן סלומינסקי: אתם מגיעים ועושים את זה בלעדיו?

ג'קי מצא: אני רוצה להפנות את תשומת הלב: אנחנו לא מתחילים לבצע שיפוץ וגם לא לעשות הערכת נזק אם הבעלים של הדירה לא נמצא.

ג'קי מצא: אנחנו לא נכנסים לדירה ומתחילים לעשות לה הערכת שווי לפני שהדייר נמצא.

ג'קי מצא: לכן לא טיפלנו בחלק מהפניות, כי הדייר לא נמצא.

ניסן סלומינסקי: הוא לא יודע שהדירה נפגעה.

קריאות: הוא יודע.

ג'קי מצא: אנחנו בוודאי יודעים כי קיבלנו את המיפוי המלא מהעיריות ומפיקוד העורף.

ג'קי מצא: אנחנו נמצאים באזור הנפילות.

ג'קי מצא: יש לנו את כל המיפוי והוא גם יודע.

ג'קי מצא: את מרבית הדירות אנחנו מזהים ואנחנו יודעים שחלק גדול מתוך הדיירים האלה עדין לא פנו אלינו.

ג'קי מצא: לכן אני מעריך שאם היום אנחנו במצבת של 8010 תיקים, היא תוכפל.

אבשלום וילן: יש לך עלות כוללת של כל הפרוייקט?

אבשלום וילן: סדרי גודל גסים?

ג'קי מצא: לא, קשה מאוד להעריך.

יעקב ליצמן: לגבי כסף - האם ידועה לך הערכה?

יעקב ליצמן: את יולי עברנו ואנחנו יודעים, מתפללים כרגע, מקווים שיש הפסקת אש.

יעקב ליצמן: בלי להיכנס לפוליטיקה, הוכרזה הפסקת אש.

יעקב ליצמן: בהנחה שיש הפסקת אש, האם ידוע לכם הנזק שתצטרכו לשלם עבור חצי אוגוסט או כל אוגוסט וגם חזור על יולי?

חיים אורון: זה על מס רכוש.

חיים אורון: הכל הולך מקרן מס רכוש.

יעקב ליצמן: שאין לו.

חיים אורון: מה פתאום?

חיים אורון: 3 מיליארד שקל.

סמדר אלחנני: 3.5 מיליארד.

יעקב ליצמן: זה רק על הנייר.

יעקב ליצמן: אין כלום.

שלי יחימוביץ': כמה כסף יש?

יעקב ליצמן: אין שם אגורה אחת.

חיים אורון: זה כמו כל מיני קרנות אחרות.

יעקב ליצמן: אין שם כסף.

יעקב ליצמן: אני אומר לכם שאין שם כסף.

ג'קי מצא: מה שיותר מעניין זה לא אם יש או אין כסף.

סמדר אלחנני: יש או אין בקרן?

סמדר אלחנני: חיפשתי אותה במאזני המדינה ולא מצאתי אותה.

ג'קי מצא: באיזה מספר?

סמדר אלחנני: אולי זו טעות שלי...

ג'קי מצא: פחות רלוונטי אם יש או אין כסף כי תזרים המזומנים לא רלוונטי.

ג'קי מצא: רלוונטי האם הקרן הזאת נוצרה בעבר והתשובה היא כן.

ג'קי מצא: כפי שסיפרתי לכם בעבר היא אחוז מסוים ממס רכישה ואחוז ממס מכירה שנבנתה לאורך השנים והיום, מבחינה רישומית, קיימים בה 3.5 מיליארד שקלים.

ג'קי מצא: זה נכון שתזרים מזומנים זה לא שם מול חשבון בנק, כי השאלה היא לא אם יש תזרים מזומנים.

ג'קי מצא: השאלה היא בצד ההוצאה והקרן הזאת מבחינה רישומית קיימת.

חיים אורון: היא לא בתקציב והיא לא בגירעון והיא לא בשום מקום.

יעקב ליצמן: אין.

חיים אורון: אתה אומר דבר שגוי, כי היא לא בתקציב ולא בגירעון - -

יעקב ליצמן: אולי מישהו מהקהל יכול להסביר לי, אם אין בגירעון ואין בתזרימים ואין בתקציב ואין ואין ואין, ויש.

יעקב ליצמן: איך?

חיים אורון: מי שיסביר לך יושב לידך.

חיים אורון: יש קרן ביטוח לאומי של 15 מיליון שקל, אז אין?

חיים אורון: יש.

ראובן ריבלין: אם המדינה לקחה את זה כהלוואה זה מחובות המדינה ולא מתקציב.

ג'קי מצא: במישור הפרקטי, עד 3.5 מיליארד שקל כולם יכולים להיות רגועים, לא צריכה להתקבל כל החלטה כי הם כבר נרשמו בעבר.

אבשלום וילן: אבל לגבי 8000 מקרים ואתה יודע כי יש לך פרופורציות סטטיסטיות, יש לך מדדים בטוח.

אבשלום וילן: האם אתה יכול לתת הערכה ראשונית לגמרי של היקף נזקי מס רכוש?

ג'קי מצא: לא, כי אני לא יודע לומר שההתפלגות שהיתה באלפים הראשונים היא ההתפלגות של האלפים השניים.

ג'קי מצא: אני רוצה להאמין שהאלפים השניים יותר יקרים כי הם הפגיעות הישירות.

ג'קי מצא: דייר שנמצא ונשברה לו זכוכית זה כבר טופל ושולם.

ראובן ריבלין: זה לא אחראי.

ראובן ריבלין: השאלה הזאת בהחלט ראויה לבירור אחרי הכל.

חיים אורון: ליצמן, הבעיה שלך תהיה כשיגמרו את ה-3.5 מיליארד.

חיים אורון: אז תתחיל בעיה תקציבית.

חיים אורון: עד אז אין לך בעיה.

יעקב ליצמן: נשאיר את זה לדיון אחר.

ג'קי מצא: לגבי הנזקים הישירים: אנחנו לקחנו על עצמנו טיפול גם בנזקים הישירים של המוסדות הממשלתיים ושל מבני הציבור של הרשויות המקומיות.

ג'קי מצא: במלים אחרות: בתי ספר, מתנ"סים, מרכזי קליטה וכו', תשתיות לש רשויות מקומיות, רשות הדואר, תשתיות נפט ואנרגיה - -

יעקב אגמון: מה הן תשתיות - -

ג'קי מצא: תכולות דירות, דירות, כלי רכב, מבנים, מתנ"סים, בית משפט, רשות הדואר, בתי הספר, משרדי קליטה, מחשב, הכל.

ג'קי מצא: זה שונה מבעבר.

ג'קי מצא: הפעם החלטנו לקחת גם את הדבר הזה בתוך קרן מס רכוש.

ג'קי מצא: אני מפנה את תשומת הלב, כמובן שצריך לתת תעדוף לבתי ספר שנפגעו ואנחנו ערוכים לזה.

יעקב ליצמן: בדיון הבא יש דיון מיוחד על בתי הספר.

יעקב ליצמן: ישתתף אתנו כאן מנכ"ל משרד החינוך.

יעקב ליצמן: בא נשאיר את זה.

ג'קי מצא: עד כאן היתה סקירה של נזקים ישירים.

ג'קי מצא: בתחום הנזקים העקיפים, כזכור לכם הצבעתם על 2 תקנות, האחת בתחום הפיצוי העקיף לענפים תעשיה, מסחר ושירותים, שבגדול הם 132.5% משכר העבודה ששולם ואם מדובר בעצמאי בלי עובדים, אזי על פי הכנסתו החייבת כפי שדווחה בשנה קודמת.

ג'קי מצא: הצבעתם גם על התקנה בתחום החקלאות והתיירות.

ג'קי מצא: בתחום התיירות כפיצוי בדמות של אחוז מסוים מתוך השחיקה במחזורים בהשוואה לתקופה מקבילה אשתקד ובתחום החקלאות, לפי ענפים קבענו את הפיצוי בדרך ספציפית.

ג'קי מצא: יש 3 ענפים: ביצי הטלה, פטם ומטעים.

ג'קי מצא: בענפים בחקלאות שלא נקבעה להם נוסחה ספציפית, נקבעה נוסחה בהתאם לכל מקרה ומקרה.

אורית נוקד: מתי ייושם הפיצוי לחקלאים?

ג'קי מצא: ב-31 ביולי הצבעתם על התעשיה, המסחר ושירותים.

ג'קי מצא: מספר ימים לאחר מכן העלנו את הטופס הזה, כפי שהתחייבנו.

ג'קי מצא: טופס פשוט על עמוד אחד שמאחוריו יש את הביאורים לטופס הזה.

ג'קי מצא: הקמנו מוקד של כ-100 עובדים באזור תל אביב והוא ערוך לקבלת פניות בתחום התעשיה, המסחר והשירותים.

ג'קי מצא: בתחום החקלאות והתיירות, הצבעתם על זה ביום שלישי האחרון.

ג'קי מצא: אתמול בלילה או היום לפנות בוקר עלה הטופס הזה באינטרנט.

ג'קי מצא: הטפסים של תעשיה מסחר ושירותים פזורים בכל המשרדים, 80 משרדים ברחבי הארץ - -

יוסי פתאל: להתחייבות יש משמעות מאוד מצומצמת - -

ג'קי מצא: רק רגע.

ג'קי מצא: בתחום התעשיה, המסחר ושירותים פיזרנו את הטפסים לכל משרדי רשות המסים.

ג'קי מצא: אנחנו בשאיפה לסיים את כל הרשויות המקומיות ששם אושרו הטפסים.

ג'קי מצא: כמעט השלמנו את המהלך הזה, חבר הכנסת ריבלין.

ג'קי מצא: בתחום התיירות והחקלאות, הצבעתם ביום שלישי, אתמול בלילה העלנו את זה באינטרנט וגם פה טופס פשוט לחקלאות ולתיירות, שמצורפים לו דפי הסבר.

ג'קי מצא: עד היום הורדו כ-70 אלף טפסים מהאינטרנט בתחום התעשיה, המסחר והשירותים.

ג'קי מצא: מטבע הדברים, הכמות שהוגשה אלינו בתחום התעשיה, המסחר והשירותים היא רק ראשונית.

ג'קי מצא: אנחנו מעריכים שיהיו כ-90 אלף פניות.

ג'קי מצא: עד היום פנו אלינו 6000 תביעות.

ג'קי מצא: אנחנו מדברים על משהו כמו שבוע או 10 ימים וצריך להבין שזו רק תחילת הדרך.

ג'קי מצא: אני מזכיר לכם שהתחייבנו שבתחום התעשיה, המסחר והשירותים, מי שיגיש את התביעה עד ה-6 לחודש יקבל את הכסף בין ה-20 ל-25 באוגוסט ומי שיגיש מאוחר יותר, יקבל תוך 20 עד 25 יום ואנחנו נעמוד בזה.

ג'קי מצא: לגבי התיירות, כן, זו קבוצה הרבה יותר קטנה.

ג'קי מצא: זה 798 בעלי עסקים בתיירות.

ג'קי מצא: בתחום החקלאות אני לא יודע את המספר - -

ראובן ריבלין: בתיירות מדובר במלונות - -

ג'קי מצא: נכון, מלונות, בתי הארחה צימרים ויחידות אירוח.

ג'קי מצא: השלמנו את כל מה שמתחייב כתוצאה מחקיקת המשנה.

ג'קי מצא: הטפסים נמצאים במשרדים ובאינטרנט, מרביתם ברשויות המקומיות ואנחנו ערוכים לקלוט את כל הבקשות בתחום הנזק העקיף של תעשיה, מסחר, שירותים, תיירות וחקלאות, בין במסלול הירוק בישובים שהם באזור ההגבלה ואינם ישובי ספר ובין אם במסלול האדום, ככל שנוגע לישובי הספר.

ג'קי מצא: במסגרת בג"ץ או במסגרת התשובה שלנו, לפני שהתקיים דיון, הודענו, מטבע הדברים, כפי שנכון היה לעשות ואנחנו מודיעים את זה כאן בפעם הנוספת, היה ובג"ץ יחליט אחרת, מטבע הדברים עצם הגשת הבקשה, עצם בקשת התביעה ואפילו לא תשלום התביעה, לא יהיה בכך כדי לפגוע בזכותו של מי מהאנשים שהגיש את הטופס ושילמנו לו עבור זה אם בג"ץ יחליט אחרת.

ג'קי מצא: כך שאנחנו קוראים לכל הציבור גם בתחום התעשיה, המסחר, השירותים, החקלאות והתיירות להגיש את הטפסים, חבל על הזמן.

ג'קי מצא: אנחנו ערוכים לקלוט את הטפסים, ערוכים לשלם ואם פעם בג"ץ יחליט אחרת, ככל שהוא יחליט, לא נעצור את הזכות של אותו בעל עסק רק בגלל העובדה שהוא הגיש את הבקשה וקיבל את הכסף.

ג'קי מצא: אני רוצה להבהיר שכתבנו בטופס "שידוע לי שסכום הפיצוי הוא פיצוי סופי".

ג'קי מצא: התכוונו לומר שהוא פיצוי סופי במובן הזה שאם הוא פנה למסלול הירוק, הוא לא רשאי לפנות למסלול האדום.

ג'קי מצא: בוודאי שלא התכוונו שאין לו זכות ערעור.

ג'קי מצא: לכל בעלי העסקים, לא משנה אם זה בתחום התעשיה, המסחר והשירותים, החקלאות והתיירות, יש להם זכות ערעור.

יעקב אגמון: למה לא להבהיר את זה לאנשים?

יעקב אגמון: הם לא יודעים את זה.

ראובן ריבלין: האם למישהו במסלול הירוק יש זכות ערעור?

ג'קי מצא: אם הוא חושב שחישבנו את החישוב לא נכון הוא יכול לערער.

שלי יחימוביץ': אנחנו הבנו שאם נכנסים למסלול הירוק זה סופי.

ג'קי מצא: להבדיל מהחקלאות והתעשיה והשירותים שאולי זה לא היה ברור, פה, בטפסים כתבנו במפורש שידוע לי שסכום הפיצוי במסלול הירוק הוא סופי.

ג'קי מצא: יחד עם זאת, על החלטת המנהל ניתן לערער בועדת הערר.

ג'קי מצא: ועדת הערר לא תהיה מוסמכת לומר: אתה לא בירוק, אתה יכול לגשת לאדום למרות שאתה לא בישוב ספר.

ג'קי מצא: זה רק אם החישוב לא נכון.

ג'קי מצא: בנוסף, אמרנו שאם אם בג"ץ יחליט אחרת, מטבע הדברים לא נאחז בזה שהוא כבר הגיש את הבקשה ונגיד לו: שילמנו לך ואתה לא יכול להיות מושפע מהחלטת הבג"ץ.

ג'קי מצא: היה ותקום החלטת הבג"ץ היא תחול גם לגבי הנישומים בעבר.

ג'קי מצא: זאת הבהרה שהודענו בבית המשפט.

יעקב ליצמן: האם יש פה מישהו ממשרד הפנים?

מגלי והבה: ביקשת אישור סופי ממשרד הפנים שיהיה היום ב ישיבה.

יעקב ליצמן: ביקשתי, ואני מניח שזה יהיה מחר בנושא עובדים זרים.

יעקב ליצמן: אני רוצה לשמוע את תמצית הדברים מהמשנה למנכ"ל משרד הפנים.

יעקב ליצמן: נראה לי שהישובים שלא שלמו להם משכורת, אנחנו חוזרים לזה כל הזמן אבל ספציפית, לי מאוד חשוב הקטע הזה.

יצחק בלק: במהלך השבועיים האחרונים אושרו 3 העברות תקציביות.

יצחק בלק: ב-27 לחודש שעבר הועברו 50 מיליון, ב-8 לאוגוסט הועברו 100 מיליון וביניהן, ב-1 לחודש הועבר מענק האיזון, במידה מסוימת קצת מתוגבר.

יצחק בלק: ההנחיה לרשויות המקומיות היתה לשלם שכר עובדים וככל שאנחנו יודעים רוב הרשויות - -

יעקב ליצמן: כולל אלה שיש עיקול - -

יצחק בלק: נכון, להוציא 3 או 4 רשויות שלא הצלחנו למצוא - -

יעקב ליצמן: מי הן?

יצחק בלק: כרגע אני לא זוכר.

יצחק בלק: בהסתמך על הזיכרון שתי רשויות זה חורפיש ובשמת טבעון ודומני, שיש עוד אחת או שתיים.

יצחק בלק: שילמנו לפחות שכר חודש אחד כשההנחיה - -

יעקב ליצמן: אולי אדוני יכול להסביר לי איך עקפו את העיקול?

יעקב ליצמן: איך שילמו?

יעקב ליצמן: אני רוצה ללמוד מהיום, אם יודעים לשלם חודש אחד - -

חיים אורון: תעשה מלחמה ותוכל לשלם.

יעקב ליצמן: זו לא התשובה.

יעקב ליצמן: אני מעריך את משרד הפנים, הם עשו דבר גדול ששלמו את המשכורת, אבל כל הזמן יש בעיה שאי אפשר להעביר כסף כי יש עיקולים.

יעקב ליצמן: אז אם יש דרך, אולי אדוני יסביר לנו.

יצחק בלק: באופן כללי, מענק האיזון חייב להיכנס לתקציב השוטף, לחשבון השוטף של הרשות המקומית והוא חשוף לעיקולים.

יצחק בלק: ברגע שהעברנו תקציבים מיוחדים, תקציבי חירום, חלקם הלכו דרך חשבונות ממוגנים ודרכם ניתן היה לשלם שכר עבר.

יעקב ליצמן: האם רשות מקומית שלא שלמה 10 חודשים, זה לא חירום?

יעקב ליצמן: האם 4 חודשים זה לא חירום?

יעקב ליצמן: למה את הפטנט הזה אי אפשר לעשות גם לאדם שאין לו מים ואין לו חשמל ויש רעב, אני חושב שאין חירום יותר מזה.

יעקב ליצמן: צריך למות ברעב?

יצחק בלק: אדוני היושב ראש, החירום נקבע לגבי מקור התקציב ולא לגבי החשיבות.

יעקב ליצמן: מי קובע מה זה חירום?

יצחק בלק: קופת המדינה ובין היתר גם ועדת הכספים.

יעקב ליצמן: אנחנו קובעים?

יעקב ליצמן: רבותיי, אפשר להצביע מה זה חירום?

חיים אורון: לא, אין לך סמכות.

חיים אורון: הממשלה מחליטה.

יעקב ליצמן: אנחנו נכריע ונחליט שכל הישובים שלא שולמו משכורות חודשיים, זה חירום.

ראובן ריבלין: אני מציע שאת הדיון הזה נעשה מחר עם מנכ"ל משרד הפנים.

יעקב ליצמן: לא, אני לומד דברים.

יעקב ליצמן: השאלה בנושא של חירום, של מי הסמכות?

יצחק בלק: ודאי שלא שלנו כי אנחנו פועלים לפי חוק התקציב, על פי התקציב.

יצחק בלק: התקציב מגדיר למעשה את מקור התקציב ואת היעוד שלו.

יצחק בלק: מענק האיזון מוגדר בחוק התקציב.

יצחק בלק: מענק איזון חייב להיות משולם לפי דרך שהיא קבועה.

יצחק בלק: סיוע מיוחד שהולך דרך רזרבה כזו או אחרת הרי שבמידת האפשר ניתן להעביר אותו לעתים, לא תמיד, דרך אותם חשבונות מוגנים שיש לחלק מהרשויות המקומיות.

יצחק בלק: רק רשויות מקומיות שנכללות בתכנית הבראה ובזמנו נכללו בתיקון 31 לחוק יסודות התקציב ניתן להעביר דרך חשבונות מוגנים.

יצחק בלק: כל יתר הרשויות - -

יעקב ליצמן: זה לא בסמכות ועדת הכספים.

יעקב ליצמן: ..

יצחק בלק: זה חלק מהחוק ובוודאי שלא נתון להגדרה או לפרשנות.

חיים אורון: איך מתגברים על עיקולים?

יצחק בלק: מי שצריך להתגבר על עיקולים זו הרשות המקומית.

יצחק בלק: כמיניסטריון, בוודאי שאנחנו לא יכולים לעשות את זה.

יצחק בלק: צריך לבוא בדברים עם בעל החוב שיסיר את העיקול.

יצחק בלק: זאת הדרך היחידה לעשות את זה.

יעקב ליצמן: חבר הכנסת והבה, אני לא זוכר את המקומות שדיברת עליהם.

יעקב ליצמן: תן לו את השמות והוא יבדוק את זה.

מגלי והבה: הבעיה היא שאומרים שכסף הועבר וחלק מהרשויות קיבלו.

מגלי והבה: אני אתן לך דוגמה לרשות שקיבלה 200 אלף שקל.

מגלי והבה: אומרים להם שמה-200 אלף האלה ישלם משכורת חודשית, ישלם ביטוח לאומי, ישלם מס הכנסה וכל מה שצריך ואת המים וכולי.

מגלי והבה: הם מכירים את הבעיות.

מגלי והבה: משרד הפנים, לצערי הרב - -

יעקב ליצמן: האם אדוני יגיד לנו באילו מקומות מדובר?

מגלי והבה: לחורפיש 7,8 חודשים לא מקבלים משכורות, ירכא - -

יעקב ליצמן: כמה הוא קיבל עכשיו?

מגלי והבה: מיליון שקל.

יעקב ליצמן: זה לא מספיק לחודש חודשיים?

מגלי והבה: במסגרת הישובים שלא מצאו להם פתרון, כל החשבונות שלו מעוקלים.

יעקב ליצמן: אדוני, למה אי אפשר לחורפיש שחייבים 7 חודשים משכורת, הוא קיבל מיליון שקל.

יעקב ליצמן: למה הוא לא יכול לקבל את זה בחשבון החירום שהיה נותן לו משכורת לכמה חודשים?

יצחק בלק: אדוני, אין חשבון חירום.

יצחק בלק: יש חשבונות מוגנים.

יעקב ליצמן: לזה התכוונתי, אני לא טוב בעברית.

יצחק בלק: ספציפית לגבי חורפיש, אני מאמין שבתחילת השבוע או לכל המאוחר בתחילת שבוע הבא הוא יקבל עוד העברה של 6 או 7 מיליון שקל ודרך זה תיפתר הבעיה.

מגלי והבה: סיימנו כבר את המלחמה ושמענו את הדברים האלה מהמנכ"ל - -

יעקב ליצמן: אדוני, במקום להתווכח בא נעשה את זה ביחד.

יעקב ליצמן: הוא אמר דבר מאוד חשוב, שכרגע, ביום שני הבא, 6 מיליון שקל לחורפיש.

יעקב ליצמן: אם הוא עושה את זה, אני שמח מאוד ואני מעריך שהכל יבוא על מקומו בשלום.

יעקב ליצמן: אדוני, אני מבקש שנעלה את זה ביום שני הבא ונראה אם זה ניתן.

מגלי והבה: ומה עם שאר הישובים?

מגלי והבה: מה עם ירכא וגוליס?

יעקב ליצמן: הוא יענה בשבוע הבא.

יעקב ליצמן: ג'וליס וירכא?

מגלי והבה: ופקיעין.

יעקב ליצמן: לא, קודם ג'וליס וירכא ונראה.

מגלי והבה: אני הולך לשיטתך, אדוני.

יצחק בלק: כפי שאמרתי, ואני אסייג את עצמי, משרד הפנים לא משלם את שכרם של העובדים.

יצחק בלק: משרד הפנים מעביר משכורות.

יצחק בלק: מקורות המימון של הרשות המקומית חלקם מתקציבי מדינה וחלקם מגביה עצמית.

יצחק בלק: אם הרשות המקומית לא גובה את מה שהיא צריכה לגבות, הרי שלעולם לא תוכל לשלם את שכרה.

יצחק בלק: חייבים להגיד את זה - -

יעקב ליצמן: עכשיו אתה מקלקל את מה שאמרת קודם.

יעקב ליצמן: אתה חוזר בך...

יצחק בלק: אני לא חוזר בי משום דבר.

רפיק סלמי: זאת התשובה שאנחנו מקבלים כל הזמן.

רפיק סלמי: אנחנו תחת אש וזאת התשובה שאנחנו מקבלים.

יצחק בלק: אי אפשר כל הזמן לבוא בדרישה למשרד הפנים לתשלום משכורות.

יצחק בלק: כפי שאמרתי, משרד הפנים העביר - -

יעקב ליצמן: זאת אומרת שעיקול זה לא הבעיה.

יעקב ליצמן: הבעיה היא שאתם לא רוצים.

יעקב ליצמן: אתה אומר שהוא לא גובה כסף.

יצחק בלק: העיקול הוא פועל יוצא של אי תשלום לספקים.

יעקב ליצמן: אני יודע מה זה עיקול.

יעקב ליצמן: אני שואל את אדוני האם הבעיה זה עיקול או בעיה שהוא לא גובה מסים?

יעקב ליצמן: בא נפתור את הדברים.

יצחק בלק: הא בהא תליה.

יצחק בלק: אילו היה גובה מסים היה משלם לספקים ולא היה מוטל עיקול.

רפיק סלמי: - - -

נדיב עמאר: תן לי מענקי איזון, מה שבמשך שנים הפליתם אותנו לרעה ואני לא צריך את הטובה שלך חד משמעית.

נדיב עמאר: מה-100 מיליון שקל העבירו לג'וליס 150 אלף שקל לשלם לכבאות, למס הכנסה וביטוח לאומי ואז לקנות "ביסלי" ו"במבה" לעובדים.

נדיב עמאר: אתמול חיל מג'וליס נהרג.

נדיב עמאר: ההתנהגות שלכם הורגת את כל הכפר.

נדיב עמאר: ההתנהגות שלכם הורגת ישוב שלם.

יעקב ליצמן: אני מודה לאדוני.

יעקב ליצמן: מחר אנחנו נמשיך ונקבל תשובות מהמנכ"ל.

יעקב אגמון: משפט אחד: אנחנו היינו מלאי תקווה לקראת חלוקת ה-100 מיליון שקל.

יעקב אגמון: אם ב-50 מיליון שקל הראשונים התחשבו איך שהוא בקריטריונים סוציאליים, המרכיב הבלעדי, שאני לא מזלזל בו, היה מספר הנפילות.

יעקב אגמון: לא היה שום ניסיון חרף דרישת - -

יעקב ליצמן: ועדת הכספים לא תתערב בשיקולים והקריטריונים של משרד הפנים.

יעקב ליצמן: זה לא תפקידנו, זה לא ענייני.

יעקב ליצמן: אנחנו חייבים לראות מה עושים כדי לעזור לרשויות לקבל לחם ומשכורות.

יעקב אגמון: אילו משרד הפנים היה שואל... סליחה אדוני, אתה שאלת שאלה למה לא מעבירים משכורות וזו שאלה לגיטימית.

יעקב אגמון: אילו משרד הפנים היה לא שם רק את נושא הנפילות שהוא מרכיב שאנחנו לא מסכימים אבל בצדק הוא נעשה, כמרכיב יחידי, היה ניתן לפתור חלק גדול מהשאלות.

יעקב אגמון: לדוגמה: מועצה אזורית מסוימת שהיו אצלה המון נפילות בשטחים פתוחים והנזק והאובדן שלה במצב כלכלי סביר, קיבלה פי 6 ו -7 מרשויות - -

מגלי והבה: יש לה עודף כסף.

יעקב אגמון: אני לא רוצה להגיד עודף כסף, אין עודף כסף.

יעקב אגמון: מול רשויות שנאנקות היה צורך להיכנס באופן ממשי עם סכום נכבד ולתת פתרונות שחלק מהם אתה שואל.

יעקב ליצמן: קיבלת את רשות הדיבור והסתיים הנושא הזה.

יעקב ליצמן: תודה רבה.

יעקב ליצמן: איפה נציגי החקלאות?

קריאות: יש מתיירות.

חיים אורון: אני הבנתי לפי סדר היום, שאנחנו נקיים היום דיון אם היה מתקיים.

חיים אורון: .. השאלה על מה הדיון.

חיים אורון: כל אחד מאתנו קיבל ערמה של פניות שההסדרים של יולי לא פותרים לו את הבעיה.

חיים אורון: בואו נדבר על מה שיקרה עד אוגוסט.

יעקב ליצמן: תן לי לשמוע את המשרדים ואחר כך נחזור לזה.

יעקב ליצמן: יש מישהו מהתיירות?

יעקב ליצמן: שי וינר אין לי הרבה מה להוסיף.

יעקב ליצמן: כפי שמר מצא אמר, הבוקר התפרסמו התקנות לנושא התיירות, מלונות, אטרקציות ויחידות אירוח.

יעקב ליצמן: ביחד אנחנו ערוכים לעזור למס רכוש לקבל את הטפסים ולהדריך את התיירנים בצפון דרך מטה שהקמנו והחמ"ל שיש לנו בתל אביב ודרך האנשים שלנו שמסתובבים בשטח מול עמותות התיירות והרשויות המקומיות על מנת להקל על מילוי הטפסים וההגשה.

יעקב ליצמן: כמו כן, אנחנו מעורבים ועובדים מול מס רכוש בהגדרות השונות ובהתאם לתקנות של יחידות אירוח, מלונות ובעיקר של אטרקציות.

יעקב ליצמן: אני מקווה שההליך הזה יגמר ויתקדם כמה שיותר מהר.

יעקב ליצמן: מה עם כל הבג"צים?

שי וינר: אנחנו מתחילים אותו היום.

יעקב ליצמן: בכל הדיונים והבג"צים שהיו ושיהיו, איפה משרד התיירות עומד?

שי וינר: כפי שהוצג פה בתחילת הישיבה, הדיון בבג"ץ ימשך בשבוע הבא.

שי וינר: עמדת המדינה תימסר במשותף, גם על ידי משרד האוצר ומשרד התיירות.

שי וינר: אנחנו שותפים בדיונים ונראה לאן הם מתקדמים.

יעקב ליצמן: לגבי עסקים קטנים.

שמואל רוזנמן: אני לא מדבר כרגע על ההסכמים כי זה לא לעניין.

שמואל רוזנמן: אני רוצה להיות שופר של מה שקורה היום בשטח.

שמואל רוזנמן: אנחנו מדברים היום על קרוב ל-85,90 אלף עסקים קטנים.

שמואל רוזנמן: חלק מהטפסים שאתה דיברת עליהם, יש חלק שלא מוכן למלא, למרות המספרים הגדולים בגלל ההערה שמופיעה בסוף שזה סופי.

שמואל רוזנמן: לכן ביקשתי את ההבהרה הזאת.

יעקב ליצמן: אמר לך ג'קי מצא שזה סופי רק אם בג"ץ יגיד אחרת.

יעקב ליצמן: נניח שזה סופי, זה יסתיים עכשיו, לא תבקש?

יעקב ליצמן: זה יהי על אותו טופס?

יעקב ליצמן: לכן אני לא מבין למה לא ממלאים את זה.

שמואל רוזנמן: אני רוצה לחזק נקודה אחת שמשום מה אנחנו מתעלמים ממנה ואמרנו את זה גם בישיבות הקודמות ואני יודע שזה נמצא בכל מיני דיונים כאלה ואחרים: סך כל הדברים, אנחנו מדברים על אוכלוסיה שעסק קטן זה אחד שמופעל על ידי אדם אחד או שנים או שלושה - -

יעקב ליצמן: אנחנו יודעים.

יעקב ליצמן: את הבעיות שמענו כבר.

יעקב ליצמן: שאלתי אותך מה העדכון, איפה עומדים הדברים, אין שום התקדמות בזה?

שמואל רוזנמן: שאלת אז אני עונה.

שמואל רוזנמן: אני אומר שני דברים: 1.

שמואל רוזנמן: עוסקים בנושא של מילוי הטפסים.

שמואל רוזנמן: 2.

שמואל רוזנמן: עוסקים בעוד דבר שאנחנו לא יודעים מהיכן מוצאים תקציבים וכולם מתעלמים מכך והוא בנושא ערבויות המדינה, קרן ערבות המדינה, העסק לא עובד.

שמואל רוזנמן: צריך לשים את זה על השולחן.

שמואל רוזנמן: אנשים מחכים להלוואות גישור וזה נושא מאוד חריף.

שמואל רוזנמן: נושא שני, יש עסקים שעכשיו, עם סיום המלחמה, צריך לחבק אותם ולייעץ להם גם ברמה של חונכויות וייעוץ איך מרימים עסק ממצב שהוא על הקרשים.

שלי יחימוביץ': זה התמ"ת.

שלי יחימוביץ': צריך להוסיף תקציבים למשרדי הממשלה.

יעקב ליצמן: מפליא אותי דבר אחד: למה הממשלה לא מתגברת כרגע את הרשות לעסקים קטנים?

יעקב ליצמן: עושים הלוואות בדרך כלל.

יעקב ליצמן: שיתנו להם הרבה כסף והלוואות ושהם יחזירו.

ג'קי מצא: כפי שאמרתי, המסלול של הפיצוי לא נועד ולא התיימר לתת מענה לכל המכאובים והחסרים שנוצרו תוך כדי ימי המלחמה לעסקים.

ג'קי מצא: עוד אמרנו, שזה נדבך אחד לקבוצה נוספת או חבילה נוספת של מהלכים שמשרד האוצר מתכוון לבצע.

ג'קי מצא: הודעתי אתמול, בהמשך להודעה מחודש קודם, על דחיית תשלום מע"מ מקדמות ומס הכנסה ניכויים.

ג'קי מצא: זה אומר שכבר למעלה מ-60 יום שמקדמות מע"מ ומס הכנסה ניכויים של בעלי עסקים נמצאים אצלם, שזה במסגרת אשראי שמהווה סדר גודל של 60% ממחזור חודשי.

חיים אורון: ממחזור חודשי, אם המחזור ממשיך באותה רמה.

חיים אורון: אבל אם היה לו חודש חזק בהתחלה ועכשיו הוא לא מוכר כלום...

ג'קי מצא: אתה צודק.

ג'קי מצא: בחודש שעבר דחינו את החודש המלא.

יעקב ליצמן: אחד רזה ואחד שמן.

ראובן ריבלין: אומר מר מצא שהוא שמר את הכסף על מנת לשלמו.

ראובן ריבלין: אם לא היתה מלחמה הכסף היה כדי לשלם.

ג'קי מצא: זה לא פעמיים 30.

ג'קי מצא: דבר נוסף, אני יודע כי בדעת שר האוצר להודיע השבוע, למען הזהירות אני לא אומר מחר, על מסלול קבלת הלוואות לבעלי עסקים בסדר גודל של 70% עד 80% מהמחזור החודשי שלהם.

שלי יחימוביץ': באילו תנאים?

ג'קי מצא: בתנאים של 70% ערבות מדינה, בריבית סבירה ואורך התקופה יהיה 6 חודשים גרייס ואחר כך, תשלום למשך 18 חודשים.

ג'קי מצא: הדבר היותר משמעותי, אני חושב שזה יגע בעיקר בבעלי העסקים הקטנים ואנחנו על פי החישובים שלנו - -

ראובן ריבלין: לבנקים יש שיקול דעת אם לתת או לא לתת?

שמואל רוזנמן: יש.

שמואל רוזנמן: אדוני היושב ראש, לשאלה של חבר הכנסת ריבלין, יש לנו נתונים ברורים מאוד.

שמואל רוזנמן: אנחנו מקבלים מספר גדל והולך של אנשים שהופכים להיות מוגבלים.

שמואל רוזנמן: הבנקים לא עוזרים למרות כל מה שהיה כאן.

שמואל רוזנמן: לכן, הנושא של הלוואות גישור הוא קריטי.

יעקב ליצמן: שמעון יפרח בבקשה.

ראובן ריבלין: הבנקים ייקחו את ה-70% ערבות מדינה ויסכימו לתת את ההלוואה ויכסו את האוברדרפט שלו ולא יתנו לו עסקה באשראי.

ג'קי מצא: נקבע מפורשות בהסכם ההלוואה שאסור להם לשחלף.

ראובן ריבלין: זה נכנס לחשבון שלו והוא באוברדרפט, הוא נשאב.

שמעון יפרח: אני רוצה לדבר על שלושה רבדים: סוגית פער המימון, דיבר על כך ג'קי מצא.

שמעון יפרח: דיברתי עם מנכ"ל האוצר ואני בקשר עם ראש המטה שלו וסיכמנו שזה ייסגר היום או מחר.

שמעון יפרח: לפי מה שג'קי אמר יהיו שני סוגי הלוואות: האחת, ישירות לבנקים למנוע צווארי בבקבוק באמצעות הנושא של הרשות לעסקים והשניה, של הרשות, ששתיהן ממנפות את פער המימון בין המציאות היום של אי העשייה ואי ההכנסות אל מול ההוצאות וקבלת הפיצוי העתידי כי חלקם הגדול של העסקים איתנים פיננסית ואי אפשר ליצור את הפער הזה שהוא טכני, שהם יקרסו.

שמעון יפרח: שני סוגי ההלוואות האלה חייבים להיסגר ביום יומיים הקרובים ולתת את המכשיר הזה לאותם 84 אלף עסקים באזור המיוחד.

שמעון יפרח: נקודה שנייה - הנושא של הפיצוי.

שמעון יפרח: ישנו נייר שהשר שלח לאוצר לבחינה בהיבט של סגירת הפערים והמחזור.

שמעון יפרח: לא נרחיב על זה פה.

שמעון יפרח: כשהנושא הזה יתקדם נוכל להרחיב עליו.

שמעון יפרח: אני רוצה להתייחס לשתי נקודות עיקריות: 1.

שמעון יפרח: תקנה 325.

שמעון יפרח: אני מבקש ממך, היו"ר, להעלות את הסוגיה הזאת שוב באחת הוועדות, הקרובה ביותר.

שמעון יפרח: זה בנושא של האוברדרפט.

שמעון יפרח: טכנית, הנושא הזה מכשיל עסקים.

שמעון יפרח: עסקים קורסים בגלל זה.

שמעון יפרח: אני ממליץ שנוריד את החסמים הטכניים שהם בידינו.

יעקב ליצמן: זה רק החוק.

יעקב ליצמן: חבל להעלות את זה.

שלי יחימוביץ': זה עלה להצבעה במליאה ונכשל.

שמעון יפרח: אז תעשה חוק, כמו שאמרת.

שמעון יפרח: לכפות הר כגיגית.

יעקב ליצמן: זה לא הר.

יעקב ליצמן: זה הרי הרים.

יעקב ליצמן: חבר הכנסת אורון, בבקשה.

חיים אורון: בהשוואה למלחמות ולאירועים מן העבר, אני חושב שמגיע הרבה ברכות למה שנעשה.

חיים אורון: גם לקצב וגם לסגנון וגם לאווירה שמנסים ליצור.

חיים אורון: לא שלא יהיו בעיות וכעסים וחלקם יהיו מאוד מוצדקים אבל אני מתרשם שנעשה מאמץ וכך צריך להגיד יישר כוח לאנשים שעוסקים בזה כי זה מאוד לא פשוט והיינו כבר במצבים אחרים.

חיים אורון: אמרתי את זה לא בשביל להגיד "אבל" גדול אלא אמרתי את זה כי גם בדיון ביולי דחינו הרבה מאוד נושאים, שהיה ברור שלא נפתרו.

חיים אורון: השאלה העיקרית, שאי אפשר לברוח ממנה יותר, האם אנחנו, במסגרת העזרה של מי שנפגע, ואני לא מדבר על מס רכוש ועל הנזקים של פגיעות ישירות, אני מקווה שהמנגנון יהיה בטון שאמרת אותו והוא פחות או יותר יכסה את העניין.

חיים אורון: אני מדבר בכל מה שנוגע ומופיע תחת הסעיף פיצויים.

חיים אורון: אי אפשר לברוח מהשאלה של הנזק הממשי.

חיים אורון: המודל שהגיעו אליו בכדי לתת משכורות ב-1 לאוגוסט היה נכון, אני תמכתי בו אבל הוא לא פותר את כל הבעיות והוא גם לא התיימר לפתור.

חיים אורון: עכשיו צריך להתמודד עם הבעיות האלה, בהנחה שאנחנו נמצאים בסוף הפרק הזה ולא קורה דבר אחר.

חיים אורון: הנזק הממשי, שהוא גדול, לפי דעתי בחלק מהמקרים עדין קשה אפילו לכמת אותו, המרכיב של המיידיות הוא קצת פחות דחוף, כי ברגע שמדובר על נזק ממשי המסלול הוא פחות ירוק ויותר קונקרטי.

חיים אורון: אני חושב שמוכרחים לדבר על הנושא הזה.

חיים אורון: מוכרחים ליצור את הקריטריונים של פיצויים לנזקים ממשיים.

חיים אורון: אני עוד לא מדבר על אובדן רווחים.

חיים אורון: אני באזור של פיצוי על נזק ממשי שיש לעסקים קטנים, גדולים או בינוניים, שהמודל הזה של ה-132% בהגדרה, לא יכול לפצות אותו.

חיים אורון: אני לא עוסק בשאלה האם למרות שבמודל יש עיוותים, אני חושב שהוא נכון למרות שכמה מחבריי הטובים כועסים על האמירה הזאת, אבל אם הוא יהיה המודל הסופי הוא מאוד בעייתי.

חיים אורון: קודם צריך לקבל את ההחלטה שהיא החלטה פוליטית.

ג'קי מצא: אני רוצה להבין כי כל אחת מהגישות אפשרית, אבל האם אתה אומר שאת אותה עוגה שהחלטתם להקצות תחלקו בטכניקה שונה, לא על בסיס שכר אלא על בסיס מחזור או לא על בסיס מחזור אלא על בסיס רווח או שאותה עוגה ביולי לא מתאימה כי במהות הכסף לא מספיק.

סמדר אלחנני: לא החליטו על שום עוגה.

חיים אורון: לא הייתי שותף לאפייה של שום עוגה.

חיים אורון: נהפוך הוא.

חיים אורון: אמרו לנו: אנחנו עושים מסלול שמה שיתן בסוף זו תהיה ההוצאה.

חיים אורון: ג'קי, אני לא כל כך תמים ואני לא מאמין שמישהו ארגן את כל המודלים הריץ ואמר שאם פה תשנה.

חיים אורון: .. איך הגיעו ל-180?

חיים אורון: כי מישהו עשה מכפלות.

חיים אורון: אם היו עושים 190 ויורדים מהם והיו נותנים 142, זה כנראה היה עולה עוד כמה עשרות או מאות מיליוני שקלים והייתם אומרים: לא התכוונו לזה.

חיים אורון: אני לא מתחיל מגודל העוגה ואני לא מתעלם ממנה, אבל לא יכול להיות מצב שבו הנטל שיוטל על העסקים השונים או המפעלים השונים יהיה סוג של בינגו.

חיים אורון: היה איזה מספר ואנחנו ירינו מכה, אחד בגירעון של איקס, השני בכלל לא בגירעון כי הוא היה עתיר עבודה שלא באו לעבוד ולא היו לו נזקים נוספים.

חיים אורון: הוא לא היה צריך להסיע למקומות רחוקים, הוא לא היה צריך להעביר חלק מהעבודה של לקבלנות משנה במקום אחר ודפקו אותו במרכז בתקופה הזאת, כי הוא שילם כספים יותר גבוהים.

חיים אורון: אני אומר שאי אפשר לברוח מזה.

חיים אורון: אני לא נכנס לפרטים ואני לא מתחיל מגודל העוגה כי את גודל העוגה יצטרכו להגדיל.

חיים אורון: אתה לא הכתובת היחידה לדיון של הצהרות שר האוצר, שלא יהיו העלאות מסים והתקציב לא יגדל.

חיים אורון: הבור הזה יתמלא מחולייתו ואז הרבה אנשים יישארו או עם הרגלים מחוץ לבור או עם הראש מחוץ לבור ותהיה קטסטרופה.

חיים אורון: הבור הזה לא יכול להתמלא מחולייתו, לפי המספרים זה לא יכול להיות.

חיים אורון: יצטרכו לקיים את הדיון הזה ואני יודע שזה דיון שנוגע בדברים אחרים על מי ישלם את זה.

חיים אורון: יש כרגע מצב שישנה תחושה באזור הצפון, שחלק משלמים את ההטבה שקיבל מישהו אחר ואסור שזה יהיה.

חיים אורון: דיברנו על הדוגמאות האלה, שני מפעלים באותה חצר, האחד יוצא מצוין והשני במצב מאוד קשה, כי הקריטריון שאני תמכתי בו היה נכון למשכורת חודש יולי.

חיים אורון: הוא לא יכול להיות נכון לפתרון הבעיה כולה.

חיים אורון: יש הוצאות בעין שאתה מקבל עליהן נתונים כל הזמן, שהן לא מכוסות.

חיים אורון: החל מהפסקות חשמל ארוכות דרך מצב שהעובדים באו לעבוד עם הילדים אבל אסור היה להם לעבוד כי היתה הוראה חד משמעית לעבוד רק ב-10% מהשטחים המוגנים והתפוקה ירדה בהתאם.

חיים אורון: ואז אומרים: נתתי בונוסים לעובדים שבאו לעבוד אבל בסך הכל, התפוקה שלי בחודש הזה תהיה נמוכה ב-50%?

חיים אורון: מאיפה אני מכסה את זה?

חיים אורון: ועוד ועוד אין סוף דוגמאות.

חיים אורון: כל הנושא של עסקים קטנים, שאנחנו יודעים שהסכנה מבחינתם שבחודש כזה יכולה להיות קריסה טוטאלית.

חיים אורון: אז האם יהיה במודל הנושא של השוואת מחזורים ותשלום על ההפרש?

חיים אורון: תבוא ותגיד: המודל הוא כפי שהיה שם, אנחנו לא נותנים 100% הפרשי מחזור, אנחנו מפצים רק ב-70% הפרש מחזור.

חיים אורון: למה?

חיים אורון: כי אין לי אפשרות לשלם 100%.

חיים אורון: אבל תוכיח לי שהיה לך מחזור ב-3 חודשים שקדמו לתקופה הזו בשנה שעבר כך והשנה זה כך ואני משנה את זה.

חיים אורון: ישנה שאלת המחזוריות לא רק בענף התירות וכפי שנאמר פה לא פעם, ענף התיירות כרגע מוגדר בחלק של המלונאות - -

ג'קי מצא: גם אז, לגישתך, זה לא יהיה אכיף כי אחד הרווח הגולמי שלו הוא 30% והאחר הרווח הגולמי שלו הוא 70%.

ג'קי מצא: אפילו אחוז ממחזור לא נותן מענה אחיד לכולם.

ג'קי מצא: זה בדיוק כמו שכר עבודה.

חיים אורון: ברנארד שאו אמר פעם שאלוהים דפק את הסוציאליסטים בכך שהוא לא ברא את כולם שווים, כולל לא את העסקים שווים.

חיים אורון: אין סרגל כזה - -

ג'קי מצא: היא לא יותר טובה משכר עבודה.

חיים אורון: היא כן, כי שכר עבודה בהגדרה, נתן עדיפות גדולה למפעלים עתירי עבודה שבהם היתה היעדרות גבוהה ולמפעלים עתירי עבודה שהיתה בהם - -

יעקב ליצמן: תודה.

יעקב ליצמן: רבותי, אי אפשר לעשות דיון.

ג'קי מצא: אחוז ממחזור יכול להביא למצב שזה לא יכסה את השכר עבודה.

חיים אורון: אני הצעתי את זה כאפשרות.

חיים אורון: מה שכרגע נדרש, שאם יש הכרעה פוליטית שנכנסים לפיצוי נזקים ממשיים, יטילו עליך ועל עוד שני אנשי מקצוע מהו המודל האחד או השניים או השלושה.

חיים אורון: זה הכי נכון בכדי להתמודד עם השאלה הזאת שבה העיוותים יהיו מינימאליים, אבל כרגע היתה החלטה שאמרה שאנחנו לא נכנסים לנזק הממשי.

חיים אורון: זאת הכרעה מרכזית.

יעקב ליצמן: לא שמעתי את התכניות שלכם לגבי אוגוסט.

ראובן ריבלין: אני מצטרף להרבה דברים שאמר חבר הכנסת אורון ורק רוצה להזכיר למר מצא, שכאשר ועדת הכספים אישרה את הסדר יולי, היא באה וקבעה שהיא אינה קובעת את עמדתה לגבי אוגוסט, ואם אכן באוגוסט, כתוצאה מהארכת המלחמה, ואכן המלחמה נתארכה הלוואי ועד היום ולא נצטרך לראות שהיא ממשיכה, אמרנו שכל מה שיקבע לגבי אוגוסט יהיה רטרואקטיבי גם לגבי יולי.

ג'קי מצא: לא נכון, אמרנו שלגבי עד שלושה עובדים מה שיקבע לגבי אוגוסט יקבע לגבי יולי.

ראובן ריבלין: יפה.

ראובן ריבלין: היו שהבינו כך והיו שהבינו אחרת.

ראובן ריבלין: אני מסכים אתך.

ראובן ריבלין: אני רוצה להתייחס בנוסף: חודש אוגוסט, היעד הבא שאמרנו שאם מתארכת המלחמה עד סוף יולי, נפל דבר ורבים מאזרחי ישראל יצטרכו להשתתף בנטל ונחלק כך שחלק מהמדינה תיתן וחלק יספגו העסקים וחלק יספגו העובדים ואמרנו שנראה אם תתארך המלחמה, יהיה מצב שבו נצטרך לתת את דעתנו לנתונים כלכלים אחרים לחלוטין מפני שפה אנחנו עומדים בפני מערכת שיכולה להביא לשוקת שבורה של אנשים שעוסקים בעסקים כאלה ואחרים.

ראובן ריבלין: אני מצטרף להערתו והערכתו של חיים אורון.

ראובן ריבלין: ברעידת האדמה שאנחנו עדין בעיצומה של מערכות רבות בישראל, אני רואה את ההתנהלות של המערכת שאתה מחזיק בה כהתנהלות שראויה להערכה רבה.

ראובן ריבלין: היום אתה מגלה לנו שכנראה קבעתם מה היא העוגה וכיצד נחלק אותה, זה עניין שבו אנחנו צריכים לענות את נפשנו ולא כך צריך להיות הדבר.

ראובן ריבלין: אני לוקח דוגמה מההערה של מרכז השלטון המקומי שלגביהם נקבע שההתייחסות לגבי הסיוע שיתן משרד זה או אחר לרשות המקומית הוא לפי נפילות.

ראובן ריבלין: אני לא יכול להבין את הדבר הזה.

ראובן ריבלין: הרי העורף נתן הוראה והנחיה לכל אזור גיאוגרפי לבוא ולמצוא מחסה בהתאם להנחיות שניתנו.

ראובן ריבלין: נשלחו טילים שיכולים היו לפגוע פה כפי שהיו יכולים לפגוע שם.

ראובן ריבלין: האזרחים היו צריכים להיעתר לדרישות ולהוראות של העורף באותה מידה.

ראובן ריבלין: לבוא ולומר היום: אנחנו נפצה לפי מספר הנפילות הוא דבר שגם לגבי משרד הפנים יש לי הערות וגם בענין זה אני לא יכול להבין את ההפרדה, כאשר אנחנו מגיעים לאותו מקום שבו כל אחד היה צריך להישמע להוראות העורף.

ראובן ריבלין: בכל זאת, השמירה של האזרחים היתה זו שגרמה לכך שכמות הנפגעים היתה פחותה בהרבה מאשר היו יכולים לעולל לנו הטילים האלה.

ראובן ריבלין: יש מגזר שלם שאנחנו נתנו את דעתנו אליו ולא הצלחנו והוא מגזר של אנשים שפתחו את עסקיהם ולא צלחו בגלל המצב או אנשים שבאו אליהם עובדים וההכנסות לא נתקבלו, בעיקר בעסקים הזעירים, ולא מצאנו להם תשובה נאותה כדי להוציא אותם ממשבר נוראי שעלול למוטט אותם.

ראובן ריבלין: זה דבר שצריך לבוא לידי רביזיה מחשבתית כאשר אנחנו מדברים היום על 14 או 15 יום נוספים באוגוסט.

ראובן ריבלין: הדברים האלה לא יכולים להישאר כפי שהם.

ראובן ריבלין: הזעקה שבאה בפני בית המשפט הגבוה לצדק תוכרע שם, אבל בהחלט אנחנו צריכים לתת את דעתנו.

ראובן ריבלין: עוד דבר לפרוטוקול: היו עסקים רבים שנפתחו.

ראובן ריבלין: בהתאם להוראות פיקוד העורף, כאשר היתה אזעקה, היו צריכים לרדת למקום מוגן לרבע שעה לפחות.

ראובן ריבלין: כך שזה היה לוקח לפחות 20, 25 דקות עד שהתפוקה היתה מתחדשת.

ראובן ריבלין: היו מקומות שהיו בהם 7 או 8 פעמים צפירות.

ראובן ריבלין: אלה מקומות שמתוך 8 שעות עבודה מצאת את עצמך שעתיים או 3 לא עובד.

ראובן ריבלין: לכן הערתו של חיים אורון לגבי פיצוי על פי המחזור או על פי ההכנסה החייבת במס הוא הרבה יותר הגיוני מנושא העובדים.

סטס מיסז'ניקוב: אני רוצה להתמקד בכמה נקודות: אני מצטרף למה שאמר חיים אורון.

יעקב ליצמן: סליחה, קיבלתי ממך היום על חינוך וזה על סדר היום.

סטס מיסז'ניקוב: אני מודה לכבוד היושב ראש על הזריזות.

סטס מיסז'ניקוב: הנוסחה לחישוב פיצויים לבעלי העסקים לפי שכר של העובדים היא לא נכונה ואמרתי את זה בשבועיים האחרונים.

סטס מיסז'ניקוב: 132% משכר העובדים מכסה גם את המשכורת של העובד ובקושי את עלות המעביד.

סטס מיסז'ניקוב: זה לא משאיר שום דבר לפיצוי לבעל העסק עצמו על אובדן הרווחים בעתיד.

סטס מיסז'ניקוב: אפילו לא מכסה את ההוצאות הקבועות שלו, על המלאי שהוא מנהל.

סטס מיסז'ניקוב: שום דבר.

סטס מיסז'ניקוב: הנוסחה הזאת לא עובדת והיא צריכה לעבור רביזיה שלמה.

סטס מיסז'ניקוב: אני גם חושב שההסכמים שאנחנו מקבלים סמוך לוועדת הכספים לא נותנים לנו אפשרות להתעמק בהם.

סטס מיסז'ניקוב: אני, עם ההשכלה שלי עם תואר שני במינהל עסקים הבנתי את ההסכם רק כעבור כמה ימים.

סטס מיסז'ניקוב: נשמח אם נקבל את המסמכים האלה לקראת הדיון באוגוסט קצת יותר מוקדם כדי להבין מה כתוב שם.

סטס מיסז'ניקוב: בדיון השני, לגבי ההסכמים שאנחנו מאשררים בוועדת הכספים, הופכים לתקדימים להסכמים הבאים.

סטס מיסז'ניקוב: ג'קי, אתה התייחסת בעצמך כשאישרנו את ההסכם למלונאים ולחקלאים וכשאמרתי שחסר פה כל הנושא של תיירות, מסעדנים, ממכרי מזכרות וכך הלאה, שאלתי אותך מה איתם, אמרת: אישרנו את זה שבוע קודם.

סטס מיסז'ניקוב: זאת אומרת, ההסכמים שאנחנו מאשרים הופכים לתקדימים מסוכנים מבחינתנו, מבחינת העסקים גם להבא.

סטס מיסז'ניקוב: לכן, אני קורא לוועדת הכספים להתעמק יותר.

סטס מיסז'ניקוב: בהסכם נמנעתי לגבי מלונאים וחקלאים, לא בגלל שאני שונא אותם אלא כי היה צריך להכליל בכל הנושא הזה את כל הנושא שלא נגענו בו - -

יעקב ליצמן: אז הם הלכו לבג"ץ והכל בסדר.

סטס מיסז'ניקוב: דבר אחרון, קצת אירוני: בהסכם של הפסקת האש של האו"ם לא הוכנס שום דבר כלכלי שמפצה את מדינת ישראל על הפגיעה בכלכלה ובצפון, בניגוד ללבנון.

סטס מיסז'ניקוב: אם הממשלה לא הכניסה את הסעיף הזה בהסכם, כנראה שיש לה מקורות מסתוריים.

אורית נוקד: אני מצטרפת לדברים שנאמרו על ידי חבר הכנסת אורון.

אורית נוקד: אני רוצה להעיר לגבי הנושא של האפליה בין ישובי הספר לבין ישובי אזור ההגבלה בתקנות: אני חושבת שההמלצה על מנת שלא תהיה אפליה, ששר האוצר באישור ועדת הכספים יכריז על ישובי אזור ההגבלה כישובי ספר למשך תקופת המצב הביטחוני היא המלצה מאוד נכונה.

יעקב ליצמן: תודה רבה.

זאב אלקין: יש לי שתי שאלות פרטניות וגם כמה שאלות כלליות: שאלה לג'קי: האם מס רכוש מוכן לקחת על עצמו את תיקון הנזק?

זאב אלקין: בהרבה מאוד מקרים אני מקבל פניות מאנשים שאין להם כסף להשקיע בתיקון נזק ממשי בדירה ופקידי מס רכוש מתעקשים שהאדם ישלם ורק אחד כך יקבל החזר.

ג'קי מצא: תפנה אותי לגורם ספציפי.

ג'קי מצא: הכלל הוא שהוצאנו הנחיה כתובה לכל השמאים, שעל פי שיקול דעתם במקום שהם חושבים שזה נכון יותר לעשות שיקום דרך החברות המשקמות או במקום שהאזרח מבקש - -

זאב אלקין: זאת אומרת, בכל מקום שהאזרח יבקש מס רכוש ייקח על עצמו - -

ג'קי מצא: נכון.

ראובן ריבלין: תהיה לו בעיה עם השמאות.

ראובן ריבלין: הוא לא יקבל כל דבר שמישהו יבקש כדי לתקן.

יעקב ליצמן: זו אחת הבעיות.

יעקב ליצמן: לאדם בקריית שמונה יש ספה ישנה משנת 83.

יעקב ליצמן: כמה זה שווה?

יעקב ליצמן: 50 שקל.

ג'קי מצא: אני מניח שהשידור היה במוצאי שבת.

ג'קי מצא: אני אומר מפורשות שיש חוסר הבנה, לפחות בתחום התקשורת, ואני רוצה להבהיר חד משמעית: סלון שנפגע לא מקבל את מחירו המשומש אלא את מחירו החדש.

ג'קי מצא: מקרר שנפגע ואי אפשר לתקן אותו, מקבל את מחירו החדש ולא המשומש.

יעקב ליצמן: תודה רבה.

זאב אלקין: שאלה שנייה מופנית למשנה למנכ"ל משרד הפנים - -

יעקב ליצמן: מחר.

זאב אלקין: שאלות כלליות: לגבי עתירה לבג"ץ, הבנתי שאנחנו צד בעתירה הזאת.

זאב אלקין: העתירה לא רק נגד הממשלה אלא נגד ועדת הכספים.

יעקב ליצמן: היועצת המשפטית של ועדת הכספים תגיש תצהיר וגם הופיעה שם בפני בג"ץ.

זאב אלקין: לכאורה, לפני שהיא עונה ומופיעה בפני בג"ץ - -

יעקב ליצמן: יש פרוטוקול.

זאב אלקין: אני חושב שהדבר המינימאלי מתבקש הוא שאת הפניה לבג"ץ, שהיא לכאורה נוגעת אלינו, לכל חברי הכנסת שיושבים כאן, נקבל את ההעתק של נוסח הפניה - -

יעקב ליצמן: זה מקובל שהכנסת עונה וזה מיועד ליושב ראש וקיבלתי את זה אישית.

זאב אלקין: לכאורה, מותר למדינה במצב כזה גם לעשות חושבים.

זאב אלקין: כשהיא מקבלת עתירה מבג"ץ היא יכולה לחזור לבג"ץ ולהגיד: אני משנה במשהו את עמדתי.

זאב אלקין: אני חושב שגם לוועדת הכספים מותר לראות את הפניה ולקיים לפחות דיון אחד, האם היא נשארת בעמדתה.

יעקב ליצמן: אם היא רוצה לשנות.

זאב אלקין: אם היא כתובת לפניה.

זאב אלקין: שאלה אחרונה לג'קי שמייצג את האוצר: 1.

זאב אלקין: מתי אתם מתכוונים להביא לנו את ההסכם של אוגוסט?

זאב אלקין: אני מאוד מקווה שזה לא יהיה ברגע האחרון.

זאב אלקין: 2.

זאב אלקין: האם אתם יכולים למדוד את ההשפעה של ההסכם של יולי על אחוזי יציאה לעבודה.

זאב אלקין: אחד הדברים שהדאיגו אותנו הוא שאחת התוצאות של הסכם יולי שלא מעודד את העובדים שיצאו לעבודה, שהיציאה לעבודה תרד.

זאב אלקין: בעשרת הימים האלה או בשבועיים האלה, מה היתה התוצאה?

יעקב ליצמן: אני רוצה להוסיף שאלה נוספת:

יעקב ליצמן: האם פיקוד העורף הוא זה שיקבע את התאריך שאנשים חוזרים?

ג'קי מצא: כן, פיקוד העורף.

ג'קי מצא: למיטב הבנתי ההנחיות שלו נשארו היום כמו אתמול.

רון מלוא: בוחנים את המצב ובהתאם יתנו הוראת לשחרר.

יעקב ליצמן: מה ההערכה?

יעקב ליצמן: מתי יהיה שקט?

רון מלוא: מפקד פיקוד העורף מתעסק בזה.

אלי אפללו: אדוני היושב ראש, חברי הכנסת, קהל נכבד, אני רואה אנשים שבאו מהמקומות שניזקו מהמלחמה הזאת ואני מקדם אותם בברכה.

אלי אפללו: ג'קי, ידידי, עשיתם עבודה נהדרת, עם כל זה שהאנשים שלך הגיעו לכל מקום כדי לנסות לעשות את כל המאמצים, אבל יש לי שאלות, שעוד לא נתתם לגביהן תשובות.

אלי אפללו: 1.

אלי אפללו: העסקים הקטנים.

אלי אפללו: אתם הולכים לגבי עובדים וזה הדבר הכי גרוע שיכול להיות.

אלי אפללו: אם לא תפתרו את הבעיות של העסקים הקטנים לגבי המלאי העונתי, אם לא תתנו לזה פתרון, אתם מתחמקים מפתרון, לא תתחמקו מזה כי אנשים שפתחו מלאי או אופנה או נעליים, אין להם מה לעשות עם המלאי הזה ואתם מנסים להתחמק מזה.

אלי אפללו: מה קורה עם שכירות?

אלי אפללו: יש כל כך הרבה נושאים שאתם גורמים להם לקריסה.

אלי אפללו: אם לא נמצא פתרון בוועדה, אני אעשה הכל כדי שהפתרון יעשה בצורה מכובדת.

אלי אפללו: אני חושב שאתם צריכים להתמודד עם זה ולא להתחמק.

אלי אפללו: יש משהו שמפריע לי.

אלי אפללו: האם הספירה היא לפי כמה טילים קיבל כל יישוב?

אלי אפללו: עכו קיבלה אבל אולי לא מספיק כמו נהריה.

אלי אפללו: ..

ג'קי מצא: אתה מדבר בנושא של רשויות מקומיות וזה לא קשור אלינו.

יעקב ליצמן: זה יהיה דיון נפרד מחר.

אלי אפללו: זה דיון נפרד אבל אני רוצה לומר את שלי: ברגע שהכניסו את נהריה למקלטים אז באופן אוטומטי הכניסו את עכו גם.

אלי אפללו: אני מצטער שנפלו טילים, אבל נפלו.

אלי אפללו: אז צריך לשפוט אותם לפי כמות הטילים?

אלי אפללו: זה נשמע אבסורד.

אלי אפללו: שלחתי לך מכתב ג'קי וגם לשר האוצר.

אלי אפללו: אני רוצה לראות את המחר.

אלי אפללו: מה אתם עושים בשביל מחר, בשביל העתיד של הצפון?

אלי אפללו: מה אנחנו עושים?

אלי אפללו: שלחתי לך מכתב.

אלי אפללו: אני מבקש לומר את ההצעות שלי ואני חוזר עליהן פעם שלישית בוועדה: 1.

אלי אפללו: לפטור את הצפון ממס ערך מוסף.

אלי אפללו: זה יכניס עידוד למחזור הקניה, כמו שעשו באילת.

אלי אפללו: זה דבר שיתן דחיפה לאנשי הצפון.

אלי אפללו: זה יוזיל ב-15.5% את המוצרים וייתן כוח קניה יותר גדול.

אלי אפללו: זה דבר נחוץ מאוד.

ראובן ריבלין: מה זה הצפון?

אלי אפללו: אראה לך במפה כשיהיה דיון.

אלי אפללו: 2.

אלי אפללו: כדי לשקם את הצפון לתקופה מסוימת, הייתי מציע לבטל את מס הכנסה.

אלי אפללו: זה מצחיק אותך?

אלי אפללו: מי הגברת הזאת?

קריאה: סליחה, סליחה.

אלי אפללו: מאיפה הגברת?

יעקב ליצמן: עזוב, היא לא התכוונה.

יעקב ליצמן: זה לא קשור.

חיים אורון: היא ממס הכנסה.

אלי אפללו: אז אני מבין למה היא צוחקת.

אלי אפללו: מה אתם יודעים לעשות מעבר לצחוק?

יעקב ליצמן: אלי, אלי.

אלי אפללו: לא, זו הזדמנות לומר.

אלי אפללו: הפקידים האלה יודעים רק לצחוק ולא לעשות כלום.

אלי אפללו: כשאני מדבר על מס הכנסה כדי לפצות את האנשים האלה, אתם חושבים רק על פיצוי חד פעמי?

אלי אפללו: היא צוחקת כי זה אג'נדה של הפקידות הזאת.

יעקב ליצמן: אלי, זה לא פייר.

אלי אפללו: אני יכול להגיד מה שאני רוצה, אתה לא יכול למנוע ממני.

יעקב ליצמן: אני יכול.

אלי אפללו: אתה רוצה, תוציא אותי.

אלי אפללו: לא יסגרו לנו את הפה.

אלי אפללו: הפקידות הזאת, האג'נדה שלה - -

יעקב ליצמן: אלי, תירגע.

אלי אפללו: אני לא נרגע כשפקידה כזאת צוחקת.

אלי אפללו: אני לא נרגע.

יעקב ליצמן: היא לא התכוונה לכלום, היא לא התכוונה אליך.

ראובן ריבלין: אפללו, הבריאות.

אלי אפללו: איך אני אהיה בריא כשאנשים יושבים במקלטים?

אלי אפללו: הם יושבים פה, במקום שלא מבינים מה קורה והם צוחקים?

יעקב ליצמן: זה לא פייר.

יעקב ליצמן: היא לא התכוונה לכלום.

אלי אפללו: אני אומר לך, אדוני היושב ראש, הפקידות עם האג'נדה שלהם נשארת וזה לא יפתור את הבעיה.

אלי אפללו: אם לא נשקם עכשיו את הצפון באופן יסודי, לא רק לגבי שיקום הבית שנפגע אלא באופן משמעותי בנושא אבטלה ועסקים, וזאת השעה וההזדמנות, כי אם לא, אם אתם רוצים לאחד את מדינת ישראל, נפנה את כל הצפון ונרכז אותו במרכז הארץ.

אלי אפללו: זה מה שאתם רוצים?

אלי אפללו: תגידו.

אלי אפללו: זו האג'נדה של הפקידות והפקידים שצוחקים ממה שקורה לנו.

יעקב ליצמן: תודה.

ג'קי מצא: חבר הכנסת אפללו, אני מניח שיכולת להבין בטעות שהכוונה היתה לדברים שלך.

ג'קי מצא: אני רואה את מה שקרה כאן וזה לא קשור לדברים שאמרת.

מגלי והבה: אני מבין את חברי אלי אפללו, כי לשבת שם 33 יום ולראות את האנשים, יש לחץ וצריך להבין אותו.

מגלי והבה: הוא מביע ומבטא את התחושה של האנשים שם.

מגלי והבה: אני מצטרף למברכים למה שעושה ג'קי וכל הפקידות, שמשתדלת גם ביום וגם בלילה בכל מקום.

מגלי והבה: אני מבקש שתהיה יותר הסברה לישובי המיעוטים בצפון.

מגלי והבה: הם לא יודעים למי לפנות, לחלק יש טפסים והם לא יודעים איך למלא אותם - -

ג'קי מצא: פרסמנו בעיתונות הערבית את כל המוקדים שלנו.

ג'קי מצא: גם באינטרנט פרסמנו בערבית את הפיצויים העקיפים וברדיו גם.

מגלי והבה: אני מבקש להגדיל את ההסברה, שתגיע למקומות הנכונים.

מגלי והבה: דבר אחרון, שנוגע למשרד הפנים: בנושא הנפילות והחלוקה, התייחסו לנפילות איפה שהיו נפגעים.

מגלי והבה: ספרו את הקריטריונים לפי מספר הנפגעים.

מגלי והבה: אוי ואבוי לנו אם אנחנו צריכים להתייחס לכל הצפון לפי נפגעים.

יעקב ליצמן: אני חייב לסיים.

מגלי והבה: הקריטריון הזה צריך לחול על כולם, על כל אלה שהיו תחת קטיושות.

מגלי והבה: ..

יעקב ליצמן: בקשתי להודיע למנכ"ל משרד הפנים שיתכונן לדבר גם על זה מחר, כי בעיקרון הוא בא לדיון על נושא אחר.

מגלי והבה: שלא יגיע למשרדים אחרים ולמקומות אחרים נושא הקריטריונים של חלוקה במקומות שהיו נפילות אלא - -

יעקב ליצמן: בסדר, מחר אתן לך רשות דיבור.

יעקב ליצמן: אני סוגר את הדיון.

אלי אפללו: אולי תיתן לכל אחד 2 דקות לדבר, הגיעו לכאן אנשים מרחוק.

יעקב ליצמן: רבותיי, היינו שם.

יעקב ליצמן: היו לנו דיונים ויהיו עוד.

יעקב ליצמן: לא סיימנו את הדיון.

יעקב ליצמן: יש לי מגבלת זמן.

יעקב ליצמן: אני חייב לסיים כי יש דיון נוסף כרגע.

קריאה: תחום התיירות לא נסגר.

יעקב ליצמן: עוד מעט נדבר על חינוך ומחר נדבר על פנים וזה יפצה.

יעקב ליצמן: בלי נדר, אנחנו נביא לקראת הדיון שיהיה על אוגוסט, יהיה דיון לפני כן ואני מבקש להזכיר לי לתת רשות דיבור לאלה שהשתתפו היום.

ראובן ריבלין: תזכיר לנו האם בהסכם המשולש שאישרנו לחודש יולי היה מענה לעסקים עונתיים?

יעקב ליצמן: לא.

יעקב ליצמן: כל אחד שבא לכאן חשוב לי.

יעקב ליצמן: אני מצטער, נעשה את זה בדיון הבא.

יעקב ליצמן: לסיכום - אני חייב להגיד למשרד האוצר ולמשרדי הממשלה כולם, ברשות ג'קי, אני מבקש הערכה לגבי כל פעילות שנעשתה עד עכשיו.

יעקב ליצמן: אני חושב שעשו עבודה טובה ויסודית.

יעקב ליצמן: אמנם אי אפשר לענות על כל הבעיות והבקשות אבל רואים שהם משתדלים לבוא לקראת פתרון הבעיות.

יעקב ליצמן: דבר שני, אנחנו מחכים לראות בוועדת הכספים מה עם אוגוסט.

יעקב ליצמן: ברור שנעלה כאן דברים ונשמע עוד כמה משלחות שלא שמענו היום ונראה אם אפשר למצוא פתרונות.

יעקב ליצמן: לגבי עסקים קטנים, אני חושב שהם לא קיבלו את הפתרון הנאות עד לרגע זה.

יעקב ליצמן: אני חושב שיש מקום לשפר.

יעקב ליצמן: אני שמח לשמוע ששר האוצר עומד להודיע כמה החלטות וביצועים לגבי עסקים.

יעקב ליצמן: נחכה ונראה מה הוא מציע ואם זה בא על פתרונו.

יעקב ליצמן: אם לא, נדון על זה.

יעקב ליצמן: דבר אחרון, לא שמענו את משרד הבריאות.

יעקב ליצמן: קיבלתי הזמנה לסיור בבית החולים רמב"ם.

יעקב ליצמן: אני אבקש לזמן את בתי החולים זיו ובית החולים בנהריה ובני ציון לדיון.

יעקב ליצמן: תודה רבה.

יעקב ליצמן: הישיבה נעולה.